**OSNOVNA ŠKOLA IVER**

**PRAVILNIK O PROMICANJU SPOZNAJE O ŠTETNOSTI UPORABE**

**DUHANSKIH I SRODNIH PROIZVODA ZA ZDRAVLJE**

Na temelju članka 118. Zakona o odgoju i obrazovanju u osnovnoj i srednjoj školi (NN br. 87/08., 86/09., 92/10, 90/11.,16/12.,86/12.,126/12.,94/13.,152/14.,07/17.,68/18, 98/19. i 64/20), članka 29. Statuta Osnovne škole Iver, članka 35. Zakona o ograničavanju uporabe duhanskih proizvoda i srodnih proizvoda (NN br. 45/17.,114/18.), te članka 2. Pravilnika o provođenju aktivnosti u školskim ustanovama na promicanju spoznaje o štetnosti uporabe duhanskih proizvoda za zdravlje (NN br. 176/03.) Školski odbor Osnovne škole Iver na prijedlog ravnateljice na sjednici održanoj 5. travnja 2022. godine donio je

**P R A V I L N I K**

**O PROMICANJU SPOZNAJE O ŠTETNOSTI UPORABE DUHANSKIH I SRODNIH PROIZVODA ZA ZDRAVLJE**

#  I. OPĆE ODREDBE

**Članak 1.**

1. Pravilnikom o promicanju spoznaje o štetnosti uporabe duhanskih proizvoda za zdravlje (u daljnjem tekstu: Pravilnik) u Osnovnoj školi Iver (u daljnjem tekstu: Škola) pobliže se uređuju aktivnosti koje poduzima Škola u cilju promicanja spoznaja o štetnosti uporabe duhanskih i srodnih proizvoda za zdravlje, a osobito:
	* predlaganje provedbene aktivnosti kojima je cilj smanjenje uporabe duhanskih i srodnih proizvoda i usvajanje zdravijeg i kvalitetnijeg života bez pušenja
	* organiziranje programa o spoznaji štetnosti pušenja te promicanje nepušenja kao zdravog načina života
	* osnivanje povjerenstva Škole za borbu protiv pušenja
	* poduzimanje drugih aktivnosti od značenja za zaštitu zdravlja djece od štetnih utjecaja pušenja duhana i duhanskih proizvoda.
2. Izrazi koji se u ovom Pravilniku koriste, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način muški i ženski rod.

**Članak 2.**

Pod pojmom duhanskih i srodnih proizvoda smatraju se: rezani duhan, cigarete, cigare, cigarilosi, duhan za lulu, duhan za žvakanje i šmrkanje, električne cigarete s nikotinskim punjenjem ili bez nikotinskog punjenja, vodene lule.

**Članak 3.**

Pod pojmom pušenja duhanskih proizvoda podrazumijeva se uporaba duhanskih proizvoda bez obzira da li je dim nastao izgaranjem duhana, udisanjem ili ne, a čija su posljedica i nepušači koji su izloženi duhanskom dimu.

**Članak 4.**

(1) Odredbe ovog Pravilnika o apsolutnoj zabrani pušenja u unutarnjem i vanjskom prostoru Škole koji je funkcionalni dio prostora Škole, obvezni su se pridržavati svi radnici Škole, učenici, roditelji kao i svi posjetitelji Škole.

(2) Ravnatelj Škole je odgovorna osoba za provedbu apsolutne zabrane pušenja u Školi kao ustanovi za odgoj i obrazovanje sukladno odredbama ovoga Pravilnika.

**Članak 5.**

1. Promicanje spoznaje o štetnosti uporabe duhanskih proizvoda provodi se permanentno, ponajprije u Školi, a prema potrebi i izvan Škole.
2. U provođenju odredbi ovog Pravilnika, Škola surađuje s roditeljima, skrbnicima i mjerodavnim čimbenicima društvene zajednice.

**II. PROVEDBENE AKTIVNOSTI KOJIMA JE CILJ SMANJENJE UPORABE DUHANSKIH I SRODNIH PROIZVODA I USVAJANJE ZDRAVIJEG I KVALITETNIJEG ŽIVOTA BEZ PUŠENJA**

**Članak 6.**

Zabranjeno je pušenje u svim zatvorenim prostorima Škole, te u prostorima škole koji se ne smatraju zatvorenim javnim prostorom, a funkcionalni su dio prostora u kojem se obavlja djelatnost odgoja i obrazovanja odnosno na prostoru koji je udaljen manje od 20 metara od ulaza u zgradu Škole.

**Članak 7.**

Oznake o zabrani pušenja trebaju biti istaknute na vidnim mjestima u Školi.

**Članak 8.**

Pojmom zatvorena prostorija Škole smatraju se: zbornica, učionice, hodnici, sanitarni prostori, predvorje Škole, ured ravnatelja, ured tajnika školske ustanove i voditelja računovodstva školske ustanove, soba stručnih suradnika, knjižnica, prostorije za odlaganje sredstava za čišćenje, kuhinja i svi ostali prostori koji se nalaze unutar zidova cjelokupne školske zgrade.

**Članak 9.**

Škola će promicanje spoznaje o štetnosti duhanskih i srodnih proizvoda obavljati prema programu promicanja spoznaje o štetnosti uporabe duhanskih i srodnih proizvoda za zdravlje koji donosi ministar znanosti i obrazovanja uz suglasnost ministra nadležnog za zdravstvo.

**Članak 10.**

U okviru provođenja aktivnosti kojima je cilj smanjenje uporabe duhanskih proizvoda i usvajanje zdravijeg i kvalitetnijeg života bez pušenja, tijela Škole, učitelji i stručni suradnici trebaju:

* odgajati učenike na način da izgrade negativan odnos prema uporabi duhanskih i srodnih proizvoda,
* promicati tjelesno, duhovno i socijalno značenje zdravlja,
* promicati usvajanja zdravih životnih navika u radu i ponašanju,
* poticati učenike na razmišljanje i prihvaćanje pozitivnih životnih vrijednosti,
* poticati učenike u pronalaženju zadovoljstva u raznolikim školskim aktivnostima,
* pomagati roditeljima i skrbnicima u ispravnom odgoju učenika,
* upoznati učenike i roditelje s propisima koji se odnose na ograničenja uporabe duhanskih proizvoda,
* skrbiti o unapređivanju zdravlja učenika i preventivi bolesti,
* suradnja s ustanovama socijalne skrbi, zdravstvenim ustanovama i drugim odgovarajućim, udrugama i tijelima.

**Članak 11.**

Uz aktivnosti iz članka 10. ovog Pravilnika Škole će provoditi i druge aktivnosti za smanjenje uporabe duhanskih proizvoda i usvajanje zdravijeg i kvalitetnijeg života bez pušenja, u zavisnosti od novih znanstvenih i stručnih dostignuća te financijskih i organizacijskih mogućnosti.

# III. PROGRAMI O SPOZNAJI ŠTETNOSTI PUŠENJA, TE PREDLAGANJE I

**ORGANIZIRANJE IZDAVANJA PUBLIKACIJA ČIJI JE CILJ** **PROMICANJE NEPUŠENJA KAO ZDRAVOG NAČINA ŽIVOTA**

**Članak 12.**

Programi o spoznaji štetnosti pušenja te promicanje nepušenja kao zdravog načina života provodi se u okviru ostvarivanja obrazovnog programa kroz redovnu nastavu, izvannastavne aktivnosti, preventivne programe i provedbene aktivnosti.

**Članak 13.**

1. Programi iz članka 12. ovog Pravilnika donose se:

* + u svezi s upoznavanjem učenika sa štetnostima i rizicima uporabe duhanskih i srodnih proizvoda ,
	+ u svezi s organiziranjem slobodnog vremena učenika,
	+ u svezi s izradom zajedničkih projekata učenika, nastavnika i stručnih suradnika ,
	+ u svezi s uključivanjem učenika u kulturno-umjetničke i sportske aktivnosti,
	+ u svezi sa sudjelovanjem učenika u školskim i izvanškolskim natjecanjima,
	+ u svezi s organiziranjem izleta i odlascima u prirodu,
	+ u svezi s osposobljavanjem učitelja i stručnih suradnika za učinkovito promicanje spoznaje o štetnosti uporabe duhanskih i srodnih proizvoda .

**Članak 14.**

Programi iz članka 12 .i 13. ovog Pravilnika sastavni su dio Kurikuluma Škole.

**Članak 15.**

U provođenju aktivnosti navedenih u ovom Pravilniku, Škola će omogućiti djeci korištenje školskog prostora i opreme.

**Članak 16.**

Kod izdavanja školskih glasila i drugih tiskovina Škola može osigurati djelomičnu zastupljenost sadržaja koji se odnosi na promicanje neuporabe duhanskih i srodnih proizvoda.

**Članak 17.**

Pisane obavijesti, informacije, letke, plakate i sl., kojima se promiče neuporaba duhanskih prerađevina Škola je dužna istaknuti na vidljivim mjestima Škole.

#  IV. POVJERENSTVO ZA BORBU PROTIV PUŠENJA

**Članak 18.**

1. U Školi se osniva povjerenstvo za borbu protiv pušenja (u daljnjem tekstu: Povjerenstvo).
2. Povjerenstvo ima tri člana. Članove Povjerenstva imenuje ravnatelj Škole iz reda:

* + učitelja
	+ stručnih suradnika

1. Članovi Povjerenstva imenuju se do opoziva.
2. Članovi Povjerenstva između sebe biraju predsjednika Povjerenstva.

(5) Ako članovi ne uspiju imenovati predsjednika Povjerenstva, istog imenuje ravnatelj.

(6)U slučaju dužeg opravdanog izostanka (bolovanje, rodiljni/roditeljski dopust i dr.) ili razrješenja na vlastiti zahtjev ravnatelj će imenovati zamjenu za člana Povjerenstva.

**Članak 19.**

Povjerenstvo:

* 1. prati pojavnost pušenja, proučava i promiče nepušenje kao zdravi način života i rada
	2. prati ostvarivanje aktivnosti iz članka 10. i izvođenje programa iz članka 12. i 13. ovog Pravilnika
	3. daje školskim tijelima, učiteljima i stručnim suradnicima prijedloge i mišljenja u svezi s uočenim problemima pušenja,
	4. predlaže nabavu primjerene literature
	5. predlaže izdavanje prigodnih publikacija u svezi promicanjem nepušenja
	6. surađuje s ustanovama, udrugama i tijelima koja se u okviru svog djelokruga bave promicanjem nepušenja,
	7. obavlja i druge poslove u skladu sa Zakonom i podzakonskim aktima i ovim Pravilnikom.

**Članak 20.**

1. Povjerenstvo radi na sjednicama.
2. Sjednice saziva i presjedava im predsjednik Povjerenstva.
3. Na sjednicama Povjerenstva vodi se zapisnik.
4. Zapisnik vodi jedan od članova Povjerenstva.
5. Zapisnik potpisuju predsjednik i zapisničar.
6. Sjednicama povjerenstva obvezno prisustvuje ravnatelj bez prava odlučivanja.
7. Na rad Povjerenstva odgovarajuće se primjenjuju odredbe poslovnika o radu kolegijalnih tijela.

**Članak 21.**

O davanju prijedloga i mišljenja članovi Povjerenstva odlučuju većinom glasova.

**Članak 22.**

U radu Povjerenstva prema pozivu predsjednika sudjeluju i druge osobe koje svojom stručnošću i iskustvom mogu pomoći Povjerenstvu u obavljanju poslova za koje je osnovano.

**Članak 23.**

1. O svom radu Povjerenstvo podnosi izvješće ravnatelju najkasnije do 1. rujna tekuće godine za prethodnu školsku godinu.
2. Prijedloge programa i aktivnosti Povjerenstvo podnosi ravnatelju najkasnije do 15. rujna za narednu školsku godinu.

# V. FINANCIJSKA SREDSTVA ZA PROVOĐENJE ODREDABA OVOG PRAVILNIKA

**Članak 24.**

1. Sredstva potrebna za provedbu sustavnih odgojnih i informativnih aktivnosti u cilju smanjenja i ograničenja uporebe duhanskih i srodnih proizvoda osiguravaju se u državnom proračunu.

# VI. PRIJELAZNE I ZAVRŠNE ODREDBE

**Članak 25**.

Ravnatelj će imenovati članove Povjerenstva za borbu protiv pušenja iz članka 18. ovog Pravilnika najkasnije u roku od 30 dana od dana stupanja na snagu ovog Pravilnika.

**Članak 26.**

Ovaj Pravilnik se može mijenjati odnosno dopunjavati na način i po postupku po kojem je i donijet.

**Članak 27.**

Ovaj pravilnik stupa na snagu dan nakon dana objavljivanja na oglasnoj ploči Škole.

 Predsjednica Školskog odbora

 Iva Vukoja

Ovaj Pravilnik objavljen je dana 5. travnja 2022., a stupa na snagu 6. travnja 2022.

KLASA: 011-02/22-01/03

URBROJ: 251-666-01-22

U Sesvetskom Kraljevc, 5.4.2022.godine.

 Ravnateljica:

 mr.Katarina Rajković